O‘zbekistonda 7-fevraldan o‘quv jarayonlari an’anaviy shaklga o‘tkaziladi

Sog‘liqni saqlash vazirligining qayd etishicha, so‘nggi kunlarda O‘zbekistonda koronavirus infeksiyasi bilan kasallanish holati kamayayotgani kuzatilmoqda.
Kasallikning tarqalganlik darajasi 0,8 ni tashkil etmoqda (JSST ekspertlari xulosasiga ko‘ra, bu ko‘rsatkich 1,0 gacha bo‘lsa vaziyat barqarorligini anglatadi).
Shuningdek, statsionardan chiqarilayotganlar sonining statsionarga yotqizilayotganlar soniga nisbatan hamda karantindan chiqarilayotganlar sonining karantinga olinayotganlar soniga nisbatan ham ijobiy tomonga siljish kuzatilmoqda.
Kasallikning yuqtirib olish manbai 35–43 foiz holatda kasallangan oila a’zosi yoki qarindoshlari, 6–7 foiz holatda bemor qo‘shnilari, 10–12 foiz holatda jamoat joylaridagi muloqot va 4–5 foiz holatda ish joyidagi muloqot ekani aniqlanmoqda.
Tahlillariga ko‘ra, bog‘cha yoshidagi (3–6 yosh) bolalar o‘rtasida kasallanish, uy qaramog‘idagi shu yoshdagi bolalarga nisbatan (3–3,5-marta) kam uchramoqda.
Respublika maxsus komissiyasi tomonidan ushbu jihatlar inobatga olinib, bir qator chora-tadbirlar amalga oshirilmoqda.
Xususan, 2022-yil 7-fevraldan boshlab umumta’lim maktablari, professional, kasb-hunar ta’lim va oliy ta’lim muassasalari, akademik litseylar hamda nodavlat ta’lim tashkilotlarida o‘quv jarayoni an’anaviy shaklga o‘tkaziladi.
Bunda barcha ta’lim tashkilotlarida niqob taqish, ijtimoiy masofani saqlash, shaxsiy gigiyena qoidalariga qat’iy rioya etish va antiseptik vositalardan muntazam foydalanish talab etiladi.
Eslatib o‘tamiz, 24-yanvardan maktab va oliygohlarda ta’lim onlayn shaklga o‘tkazilgandi.